  Виталий Пронин Почтальонка В. Егорова газетмес вӧлмытыны оскытӥз.Кизнер палъёсысь лыдӟисьёсынымы пумиськон понна алигес вуылӥмы Вуж Бӧдья гуртэ. Клубе люкаськиллям «Пукисьтэм мылкыд» ансамбле ветлӥсьёс, лыктэм почтальонка Валентина Егорова но. Валентина Витальевна верамъя, туннэ нуналлы 6 коркае «Удмурт дуннелэн» пятницае потӥсь номерез вуэ, эшшо ог кык-куинь мурт басьтэ арняяз кык пол потӥсь газетэз.- Сыӵе ӧжыт-а? - паймо Василиса Карпова но Юлия Белкова.Та кышномуртъёс уго кемаласен газетмес лыдӟо, материалъёсмес куспазы ушъяло яке «мисько».- Газет вуэ ке, ми нырысь ик 87 аресъем бабумылы Александра Ивановна Кузнецовалы сётӥськом сое, «Удмурт дуннеез», азьло «Советской Удмуртиез» сямен ик, лыдӟытэк уг чида. Газетады ваньмыз тырмыт кадь потэ, медаз ворсаськы вал, кельше, удмурт произведениосты печатласькоды, пичи гуртъёсты возьматӥськоды шуыса, - мылкыдзэ усьтэ Василиса Семёновна.- Нош мон, газетэз басьтӥсько ке, нырысь ик берпуметӥ бамзэ учкисько. Коть оске, коть эн, гороскоп шуонэз кельше. Лыдӟисько но, точь-точь тупа, ява. Огполаз гожтэмын вал, таяз арняе яратондэс, пе, пумиталоды. Сереме потӥз, ма, кыӵе яратон на мынам арлыдам, собере малпасько, со одно воргорон луыны кулэ ӧвӧл ук, ӧжыт-а мынам яратоно адямиосы, ӵыжы-выжыосы, эшъёсы, - серектэ Юлия Белкова.- Нош кыӵе шумпотӥськомы, газет бамысь тодмо адямиосмес адӟиськомы ке, - веранзэ мытэ клубын ужась Александра Зайцева. - Алигес тани Эгра ёросын улӥсь сестрае но эмеспимы сярысь лыдӟи. Мон со газетэз возисько, уг куштӥськы. Куддыр выль кылъёсты уг валаськы, но мынам ӝӧк вылам удмурт-ӟуч словаре вань.- Мон удмурт кылэз ӧй дышеты бере, секыт потэ удмурт сямен лыдӟиськыны. Пичи дыръямы шумпотӥськом вал, удмурт кылъя урокъёсмы ӧвӧл шуыса, табере тани курадӟисько, - шуэ Татьяна Игнатьева. Кизнер ёросысь Вуж Бӧдья гуртысь кенакъёслэн мылкыдзы уг пуксьылы.- Мылкыд кулэ, мынам картэ тожо удмуртэз дышетэмын ӧвӧл, но лыдӟиське, пие, Москвае мыныса, выльысь удмурт кыллы дышетскиз, - пумитаз вазе Василиса Карпова.- Газетады тросгес выль кырӟанъёсты сётъялэ. Милям тани «Пукисьтэм мылкыд» ансамбльмы вань. Та кышноос ваньзы сямен отчы ветло. Вадьлон (2014-тӥ арын) 25 аръем юбилеймес пусйимы, - азьланьтэ Александра Зайцева.- Кыӵе ке праздник луэ яке мӧзмиськомы-а, соку ик клубе шальтыр-шальтыр васькиськом, пукон коркае кадь, - вера гуртысь арлыдоослэн огазеяськонэнызы азьвыл кивалтӥсь Галина Колесникова. - Мон туннэ, вазь ик султыса, пыжиськи, гуре чугунэн картошка пуктӥ. Ойдолэ ай ӝӧк сьӧры, мынам 4-тӥ правнуке вордскиз, куно кареме потэ ваньдэс.- Та кышномуртлы воксё паймод, котьмалы усто. Огназ улэ ке но, весь ужа, коркаез но чылкыт, нюлэскысь губияса но борыяса уг пыра. Гужем ӵоже 13 мешок пушнер куасьтӥд, ы-ы? - юа эшезлэсь Юлия Ивановна.- Тон но ӧжытгес ӧд, дыр, - пумитаз куаретэ Галина Антоновна.- Ма, ы-ы, дас мешоклэсь тросгес луиз, пудо сюдыны туж умой.Газет бордысен кутскыса, бӧдья кенакъёслэн вераськонзы колхоз но гурт улон, егитъёс но удмурт культура котыртӥ бергаз. Ӝӧк сьӧрын пукон сяменызы ик концерт но пуктӥзы, шуыны луоз. Кошкыкумы ини Татьяна Игнатьева милесьтым юа:- Тӥ тазьы юалляськыса-кылзыса гинэ ветлӥськоды-а яке ми сярысь газетады но гожтоды-а?- Туспуктэмдэс но газетэ пуктом, тӥ «Удмурт дуннелы» гожтӥське гинэ, - шуиськом ми.Почтальонка Валентина Витальевна шуиз: мон куинетӥ толэзьзэ гинэ ужасько ай, соин ик туж дӥсьтӥсь ӧвӧл. Но пенсия басьтон нуналэ гуртоослы ӵекто, удмурт газетэз мед басьтозы шуыса.Галина Семёнова Теги: гожтськон-2017 Кизнерёрос удмуртдунне  